Na temelju članka 90. Zakona o gradnji („Narodne novine“, br. 155/25.), članka 39. Statuta Grada Dubrovnika („Službeni glasnik Grada Dubrovnika“, br. 2/21.), a po prethodno pribavljenom Mišljenju Turističke zajednice Grada Dubrovnika od _________ 2026. godine, Gradsko vijeće Grada Dubrovnika na _________ sjednici, održanoj ________ 2026. godine, donijelo je

O D L U K U
            o privremenoj zabrani izvođenja građevinskih radova                                               na području Grada Dubrovnika

I. OPĆE ODREDBE
Članak 1.

Ovom se Odlukom utvrđuju kalendarsko razdoblje i vrijeme privremene zabrane izvođenja građevinskih radova, vrste građevinskih radova i vrste građevine čije se izvođenje zabranjuje, područja privremene zabrane, iznimke zbog kojih se u pojedinim slučajevima mogu izvoditi građevinski radovi te nadzor nad provedbom ove Odluke.

II. KALENDARSKO RAZDOBLJE I VRIJEME TRAJANJA PRIVREMENE ZABRANE
Članak 2.

Privremena zabrana izvođenja građevinskih radova primjenjuje se u razdoblju od 1. srpnja do 29. kolovoza 2027. godine, u vremenu od 00:00 do 24:00 sata.

III. VRSTE RADOVA KOJI SE PRIVREMENO ZABRANJUJU
Članak 3.

Građevinskim radovima čije je izvođenje u smislu ove Odluke privremeno  zabranjeno smatraju se:
· zemljani radovi (iskop humusa, široki iskop, iskop stepenica, iskop za temelje i građevne jame, iskop rovova za instalacije, iskop kanala i odvodnih jaraka, prijevoz materijala, uređenje temeljnog tla, izrada nasipa, izrada posteljice, izrada klinova uz objekte, deponiranje materijala, utovar, odvoz viška zemlje na gradski deponij, istovar, zatrpavanje građevinske jame nakon izvedbe podruma zemljom od iskopa i sl.),
· radovi na izgradnji konstrukcije građevine.
[bookmark: _GoBack]Zabrana iz stavka 1. ovog članka odnosi se na građenja zgrada stambene, stambeno – poslovne, poslovne i ugostiteljsko - turističke namjene, te zgrada poljoprivredne namjene.

IV. PODRUČJA PRIVREMENE ZABRANE IZVOĐENJA GRAĐEVINSKIH RADOVA
Članak 4.

Područja privremene zabrane izvođenja građevinskih radova iz čl. 3. ove Odluke podijeljena su u dvije zone:
· Zona „A“ - obuhvaća dio naselja Dubrovnik - područje gradskih kotara Grad i Ploče iza Grada te dio gradskog kotara Pile – Kono s rubnim granicama u smjeru: Put od Republike, Splitski put, ulica Vladimira Nazora i ulica Pera Bakića do državne ceste D8;
· Zona „B“ - obuhvaća sva naselja koja administrativno pripadaju Gradu Dubrovniku.

V. IZUZECI OD PRIVREMENE ZABRANE IZVOĐENJA GRAĐEVINSKIH RADOVA
Članak 5.

Privremena zabrana izvođenja građevinskih radova, sukladno odredbi članka 90. Zakona o gradnji, ne odnosi se na:
1. građevine, odnosno radove za čije je građenje, odnosno izvođenje utvrđen interes Republike Hrvatske;
2. uklanjanje građevina na temelju rješenja građevinske inspekcije ili odluke drugog tijela državne vlasti;
3. građenje građevina, odnosno izvođenje radova u godini u kojoj je ova Odluka stupila na snagu.

Zabrana iz ove Odluke ne odnosi se i na:
1. građevine, odnosno radove za čije je građenje, odnosno izvođenje utvrđen interes jedinice lokalne i područne (regionalne) samouprave;
2. hitne radove na popravcima objekata i uređaja komunalne i ostale infrastrukture koji se javljaju nenadano i kojima se sprječava nastanak posljedica opasnih za život i zdravlje ljudi, kao i veća oštećenja nekretnine;
3. nužne radove na popravcima građevina kada zbog oštećenja postoji opasnost za život i zdravlje ljudi.

Članak 6.

Zabrana iz ove Odluke ne odnosi se na radove na izgradnji konstrukcije građevine koja se nalazi u području zone „B“, i to za:
· betonske radove na konstrukciji u vremenu od 10:00 do 17:00 sati, svakim radnim danom od ponedjeljka do subote;
· preostale radove na konstrukciji u vremenu od 08:00 do 18:00 sati, svakim radnim danom od ponedjeljka do subote.
Zabrana iz ove Odluke ne odnosi se na nužne zemljane radove vezane uz konstrukciju građevine koja se nalazi u području zone „B“, i to za zasipanje potpornih zidova i temelja radi statičke stabilnosti, drenaže i zaštite konstrukcije u vremenu od 09:00 do 14:00 sati, svakim radnim danom od ponedjeljka do subote.
Radovi iz stavka 2. ovoga članka ne smiju uključivati nikakve radove iskopa koji bi imali obilježja novog građevinskog zahvata.
Nedjeljom, blagdanom i neradnim danom zabranjeno je izvođenje svih radova na izgradnji konstrukcije građevine, kao i zemljanih radova iz stavka 2. ovoga članka, osim za:
1. građevine, odnosno radove za čije je građenje, odnosno izvođenje utvrđen interes jedinice lokalne i područne (regionalne) samouprave;
2. hitne radove na popravcima objekata i uređaja komunalne i ostale infrastrukture koji se javljaju nenadano i kojima se sprječava nastanak posljedica opasnih za život i zdravlje ljudi, kao i veća oštećenja nekretnine;
3. nužne radove na popravcima građevina kada zbog oštećenja postoji opasnost za život i zdravlje ljudi.
VI. NADZOR NAD PROVEDBOM ODLUKE

Članak 7.

Nadzor nad primjenom ove Odluke provodi komunalno redarstvo Grada Dubrovnika.
U obavljanju nadzora iz stavka 1. ovoga članka, komunalni redari postupaju sukladno odredbama Zakona o građevinskoj inspekciji („Narodne novine“, br. 153/13., 115/18. i 145/24.) i Naputka Ministarstva prostornoga uređenja, graditeljstva i državne imovine o novčanim kaznama koje izriču komunalni redari u provedbi Zakona o građevinskoj inspekciji („Narodne novine“, br. 23/18.).
Ako utvrdi da se radovi izvode protivno odredbama ove Odluke, komunalni redar će rješenjem narediti investitoru odnosno izvođaču privremenu obustavu izvođenja zemljanih radova i/ili radova na izgradnji konstrukcije građevine.

VII. PRIJELAZNE I ZAVRŠNE ODREDBE

Članak 8.

Stupanjem na snagu ove Odluke prestaje važiti Odluka o privremenoj zabrani izvođenja građevinskih radova na području Grada Dubrovnika („Službeni glasnik Grada Dubrovnika“, br. 21/25.).
Članak 9.

Ova Odluka stupa na snagu osmog dana od dana objave u „Službenom glasniku Grada Dubrovnika“.
                                                                                 Predsjednik Gradskog vijeća    
						                 mr.sc. Marko Potrebica     

